Dohovor o uľahčení prístupu k justičným orgánom v cudzine
(uzavretý 25. októbra 1980)

Zmluvné štáty tohto dohovoru,
vedené  želaním uľahčiť prístup k justičným orgánom v cudzine,
rozhodli sa za týmto účelom uzavrieť dohovor a dohodli sa takto:

I. KAPITOLA  – PRávna POMOC POSKYTOVANÁ ÚČASTNÍKOM KONANIA
Článok 1
	Štátni občania zmluvného štátu a osoby s obvyklým pobytom na území ktoréhokoľvek zmluvného štátu majú nárok na právnu pomoc v súdnom konaní v občianskych a obchodných veciach  v každom inom zmluvnom štáte za rovnakých podmienok, ako keby boli štátnymi občanmi tohto štátu a mali obvyklý pobyt na jeho území.
	Osoby, na ktoré sa nevzťahuje odsek 1, ale ktoré mali v minulosti obvyklý pobyt na území zmluvného štátu, v ktorom má začať alebo už začalo súdne konanie, majú tiež nárok na právnu pomoc podľa odseku 1, ak predmet konania má priamu súvislosť s ich minulým  obvyklým pobytom v tomto štáte.
	V štátoch, v ktorých sa právna pomoc poskytuje aj v správnych, sociálnych a fiskálnych veciach, sa ustanovenia tohto článku uplatnia aj v prípadoch prejednávaných súdmi alebo tribunálmi príslušnými v takýchto veciach. 

Článok 2
	Článok 1 sa použije aj na právne poradenstvo, ak je žiadateľ prítomný na území štátu, kde sa o poradenstvo žiada.

Článok 3
	Každý zmluvný štát určí ústredný orgán na prijímanie žiadostí o právnu pomoc podaných podľa tohto dohovoru a na prijímanie opatrení v súvislosti s nimi.
	Federálne štáty a štáty, ktoré majú viac právnych systémov, môžu určiť viac ústredných orgánov.  Ak ústredný orgán, ktorému bola doručená žiadosť o právnu pomoc, nie je príslušný sa ňou zaoberať, postúpi žiadosť príslušnému ústrednému orgánu tohto istého zmluvného štátu.

Článok 4
	Každý zmluvný štát určí jeden alebo viac orgánov na odosielanie žiadostí o právnu pomoc príslušnému ústrednému orgánu dožiadaného štátu.
	Žiadosti o právnu pomoc sa zasielajú bez sprostredkovania iného orgánu, a to s použitím vzoru pripojeného k tomuto dohovoru.
	Tento článok nebráni zaslaniu žiadosti diplomatickou cestou.
Článok 5
	Ak žiadateľ o právnu pomoc nie je prítomný na území dožiadaného štátu, môže svoju žiadosť podať odosielajúcemu orgánu zmluvného štátu, na ktorého území má svoj obvyklý pobyt, pričom mu nič nebráni využiť iné prostriedky na podanie svojej žiadosti príslušnému orgánu dožiadaného štátu.
	Žiadosť sa podáva na tlačive podľa vzoru pripojeného k  dohovoru a pripoja sa k nej všetky potrebné doklady, pričom dožiadaný štát má podľa okolností právo žiadať ďalšie informácie alebo doklady.
	Zmluvný štát  môže vyhlásiť, že jeho prijímajúci ústredný orgán príjme žiadosti zaslané aj inou cestou alebo spôsobom.

Článok 6
	Odosielajúci orgán poskytne žiadateľovi súčinnosť v tom, že zabezpečí, aby k žiadosti boli pripojené všetky informácie a doklady, o ktorých vie, že sú potrebné pre posúdenie žiadosti. Odosielajúci orgán zabezpečí, aby boli splnené všetky formálne náležitosti.
	Ak sa odosielajúci orgán domnieva, že žiadosť je zjavne neopodstatnená, môže odmietnuť jej odoslanie.
	Ak je to potrebné, odosielajúci orgán poskytne žiadateľovi súčinnosť pri zabezpečení bezplatného prekladu dokladov.
	Odosielajúci orgán odpovedá na žiadosti prijímajúceho ústredného orgánu dožiadaného štátu o ďalšie informácie.

Článok 7
	Žiadosť, prílohy a odpovede na žiadosti o ďalšie informácie sa vyhotovujú v úradnom jazyku alebo v jednom z úradných jazykov dožiadaného štátu alebo sa opatria prekladom do jedného z týchto jazykov.
	Ak zabezpečenie prekladu do jazyka dožiadaného štátu je v dožadujúcom štáte spojené s ťažkosťami,  dožiadaný štát príjme doklady vyhotovené v angličtine alebo francúzštine alebo opatrené prekladom do jedného z týchto jazykov. 
	Písomnosti pochádzajúce od prijímajúceho ústredného orgánu môžu byť vyhotovené v úradnom jazyku alebo v jednom z úradných jazykov dožiadaného štátu, v angličtine alebo francúzštine. Ak však bola žiadosť zaslaná odosielajúcim orgánom v angličtine alebo francúzštine, alebo opatrená prekladom  do jedného z týchto jazykov, písomnosti pochádzajúce od prijímajúceho ústredného orgánu sa vyhotovia tiež v jednom z týchto jazykov.
	Náklady na preklad, ktoré vzniknú z použitia predchádzajúcich odsekov, znáša dožadujúci štát, avšak preklady vyhotovené v dožiadanom štáte nezakladajú právo žiadať dožadujúci štát o ich náhradu.

Článok 8
	Prijímajúci ústredný orgán rozhodne o žiadosti alebo zabezpečí, aby o nej rozhodol príslušný orgán dožiadaného štátu.
	Prijímajúci ústredný orgán zašle žiadosti o ďalšie informácie odosielajúcemu orgánu a informuje ho o prípadných ťažkostiach súvisiacich s konaním o žiadosti ako aj o prijatom rozhodnutí.

Článok 9
	Ak žiadateľ o právnu pomoc nebýva na území zmluvného štátu, svoju žiadosť môže podať prostredníctvom konzulárnych orgánov, pričom mu nič nebráni využiť iné prostriedky na podanie svojej žiadosti príslušnému orgánu dožiadaného štátu.
	Zmluvný štát  môže vyhlásiť, že jeho prijímajúci ústredný orgán príjme žiadosti predložené aj inou cestou alebo spôsobom.

Článok 10
	Všetky písomnosti zasielané podľa tejto kapitoly sú oslobodené od vyššieho overenia alebo inej podobnej formálnej náležitosti.

Článok 11
	Zaslanie, prijatie alebo rozhodnutie o žiadosti o právnu pomoc podľa tejto kapitoly je bezplatné.

Článok 12
	O žiadostiach o právnu pomoc sa koná urýchlene.

Článok 13
	Ak bola poskytnutá právna pomoc podľa článku 1, doručovanie písomností do iného zmluvného štátu  v konaní týkajúcom sa osoby, ktorej bola pomoc poskytnutá, je bezplatné bez ohľadu na spôsob doručovania. To isté platí aj ohľadne vykonávania dôkazov a o správach o sociálnych pomeroch, s výnimkou náhrad odmien znalcov a tlmočníkov.
	Ak bola osobe poskytnutá právna pomoc podľa článku 1 pre účely konania v zmluvnom štáte a v tomto konaní bolo vydané rozhodnutie, má táto osoba bez ďalšieho šetrenia jej osobných pomerov nárok na právnu pomoc v každom inom zmluvnom štáte, v ktorom žiada o uznanie alebo výkon tohto rozhodnutia.

II. KAPITOLA  – zabezpečenie trov konania (CAUTIO JUDICATUM SOLVI) A VÝKON ROZHODNUTÍ O TROVÁCH

Článok 14
	Osobám (vrátane právnických osôb) s obvyklým pobytom na území zmluvného štátu, ktoré sú navrhovateľmi alebo účastníkmi v konaní na súdoch alebo tribunáloch iného zmluvného štátu,  nemožno uložiť zloženie záruky, zálohy alebo preddavku len z dôvodu, že sú cudzincami, alebo že nemajú bydlisko alebo pobyt v štáte, v ktorom začalo konanie.	
	Rovnaké pravidlo sa uplatní aj na akékoľvek platby požadované od navrhovateľov alebo účastníkov ako záruka na súdne poplatky.

Článok 15
	Rozhodnutie o povinnosti uhradiť trovy konania vydané v jednom zmluvnom štáte proti osobe, ktorá bola oslobodená od povinnosti zložiť záruku, zálohu, preddavok alebo platiť poplatok podľa článku 14 alebo podľa právneho poriadku štátu, v ktorom sa začalo konanie, sa na návrh osoby oprávnenej z tohto rozhodnutia bezplatne vykoná v každom inom zmluvnom štáte.

Článok 16
	Každý zmluvný štát určí jeden alebo viac orgánov na odosielanie žiadostí príslušnému ústrednému orgánu dožiadaného štátu o výkon rozhodnutí, na ktoré sa vzťahuje článok 15.
	Každý zmluvný štát určí ústredný orgán na prijímanie takýchto žiadostí a na prijímanie opatrení vedúcich k vydaniu konečného rozhodnutia o takýchto žiadostiach.
 	Federálne štáty a štáty, ktoré majú viac právnych systémov, môžu určiť viac ústredných orgánov.  Ak ústredný orgán, ktorému bola doručená žiadosť, nie je príslušný sa ňou zaoberať, postúpi žiadosť príslušnému ústrednému orgánu toho istého zmluvného štátu.
	Žiadosti podľa tohto článku sa zasielajú bez sprostredkovania iného orgánu, pričom  nič nebráni zaslaniu žiadosti diplomatickou cestou.
	Nič v tomto článku nebráni, aby osoba oprávnená z rozhodnutia zaslala žiadosť priamo, ak len dožiadaný štát neurobil vyhlásenie, že neprijme žiadosti zaslané týmto spôsobom.

Článok 17
	K žiadosti podľa článku 15 sa pripojí:
a) originál alebo odpis relevantnej časti  rozhodnutia, v ktorej sú uvedené mená a postavenie účastníkov a originál alebo odpis výroku o trovách konania;
b) písomný dôkaz o tom, že proti rozhodnutiu už nie je možný riadny opravný prostriedok v štáte pôvodu a že je rozhodnutie v tomto štáte vykonateľné;
c) overený preklad vyššie uvedených dokladov do jazyka dožiadaného štátu, ak nie sú v tomto jazyku vyhotovené.
O žiadosti sa rozhodne bez výsluchu účastníkov a príslušný orgán dožiadaného štátu sa obmedzí len na zistenie, či boli predložené požadované doklady.  Ak to navrhne žiadateľ, tento orgán určí výšku nákladov za osvedčenia , preklady a overenia, ktoré sa zahrnú do vymáhaných trov konania. Vyššie overenie alebo iná podobná formálna náležitosť sa nesmie vyžadovať.
Proti rozhodnutiu príslušného orgánu je možný len opravný prostriedok, ktorý pripúšťa právny poriadok dožiadaného štátu. 

III. KAPITOLA– VÝPISY Z REGISTROV A ODPISY ROZHODNUTÍ

Článok 18
	Štátni občania zmluvného štátu  a osoby s obvyklým pobytom na území zmluvného štátu môžu získať v inom zmluvnom štáte  za rovnakých podmienok ako občania tohto štátu kópie alebo výpisy  záznamov z verejných registrov a kópie alebo odpisy rozhodnutí v občianskych a obchodných veciach a v prípade potreby si ich nechať overiť. 

IV. kapitola– obmedzenie osobnej slobody a slobodný pohyb

Článok 19
	Obmedzenie osobnej slobody, ako prostriedok výkonu rozhodnutia alebo ako predbežné opatrenie, sa v občianskych a obchodných veciach nepoužije proti občanom zmluvného štátu alebo osobám, ktoré majú obvyklý pobyt v zmluvnom štáte, ak takéto obmedzenie nie je možné použiť proti občanovi štátu, v ktorom by k obmedzeniu osobnej slobody malo dôjsť. Štátny občan zmluvného štátu alebo osoba s obvyklým pobytom na území zmluvného štátu sa môže pre účely zrušenia obmedzenia svojej osobnej slobody dovolávať takých istý skutočností, aj ak tieto skutočnosti nastali v cudzine, ako štátny občan s obvyklým pobytom v tomto štáte a s rovnakým právnym účinkom.

Článok 20
	Štátny občan zmluvného štátu alebo osoba s obvyklým pobytom na území zmluvného štátu, ktorá bola osobne predvolaná súdom alebo tribunálom v inom zmluvnom štáte alebo účastníkom konania na základe povolenia súdu, aby vypovedala  ako svedok alebo znalec v konaní na území tohto štátu, nesmie byť trestne stíhaná, zadržaná alebo inak obmedzená na osobnej slobode na území tohto štátu  v súvislosti s akýmkoľvek činom alebo odsúdením, ktoré sa udiali pred jej vstupom na územie tohto štátu. 
	Imunita podľa predchádzajúceho odseku začína 7 dní pred dňom určeným na výsluch svedka alebo znalca a skončí, keď svedok alebo znalec po uplynutí 7 dní odo dňa, keď ho justičný orgán informoval, že jeho prítomnosť už nie je    potrebná, mal možnosť odísť, ale napriek tomu zostal na území tohto štátu, alebo ak sa po odchode na jeho územie dobrovoľne vrátil 

V. kapitola  – všeobecné ustanovenia

Článok 21
	Bez vplyvu na ustanovenie článku 22, žiadne ustanovenie tohto dohovoru nemožno vykladať tak, že vo veciach upravených týmto dohovorom obmedzuje práva priznané osobe podľa právneho poriadku zmluvného štátu alebo iným dohovorom, ktorého zmluvnou stranou tento štát je alebo sa ňou stane. 

Článok 22
	Tento dohovor nahradí medzi zmluvnými stranami tohto dohovoru ustanovenia článkov 17 až 24 Dohovoru o civilnom konaní podpísaného v Haagu 17. júla 1905 alebo články 17 až 26 Dohovoru o civilnom konaní podpísaného v Haagu 1.marca 1954 vo vzťahu medzi štátmi, ktoré sú zmluvnými stranami jedného alebo oboch uvedených dohovorov, a to aj v prípade  uplatnenia výhrady podľa článku 28 odsek 2 písmeno c/ tohto dohovoru.

Článok 23
	Dodatkové dohody medzi zmluvnými stranami dohovorov z roku 1905 a 1954 sa považujú za použiteľné aj vo vzťahu k tomuto dohovoru, pokiaľ sú s ním zlučiteľné, ak len sa zmluvné strany nedohodnú inak.

Článok 24
	Zmluvný štát môže vyhlásením určiť pre písomnosti zasielané jeho ústrednému orgánu alebo ich preklady iný jazyk alebo jazyky, než ktoré sú uvedené v článku 7 a  17.

Článok 25
	Zmluvný štát, ktorý má viac úradných jazykov a z dôvodov svojho vnútroštátneho právneho poriadku nemôže prijať na celom svojom území písomnosti uvedené v článku 7 a 17 v jednom z jazykov v nich uvedených, určí vyhlásením jazyk, v ktorom majú písomnosti  alebo ich preklady byť vyhotovené, aby boli prijaté v určenom celku jeho územia.

Článok 26
	Ak  má  zmluvný  štát  dva územné celky  alebo  viac územných celkov , v ktorých  sa vo veciach upravených týmto dohovorom  uplatňujú rôzne systémy práva , môže pri podpise, ratifikácii, prijatí, schválení alebo prístupe vyhlásiť, že dohovor sa uplatní na všetky jeho  územné celky  alebo len na jeden, alebo na niekoľko z nich, a môže takéto svoje vyhlásenie kedykoľvek zmeniť novým vyhlásením.
	Každé takéto vyhlásenie  sa oznámi Ministerstvu zahraničných vecí  Holandského   kráľovstva  a  musia sa v ňom výslovne  označiť územné celky, na ktoré sa dohovor  bude uplatňovať.

Článok 27
	Ak má zmluvný štát systém štátnej moci, v ktorom je výkonná, súdna a  zákonodarná moc rozdelená medzi  ústredné a iné orgány tohto štátu, podpis alebo  ratifikácia, prijatie, alebo schválenie tohto dohovoru  alebo prístup k  nemu týmto štátom,  alebo ním urobené  vyhlásenie  podľa  článku  26  nemá  žiaden  vplyv na vnútroštátnu deľbu moci v tomto štáte.

Článok 28
	Každý zmluvný štát môže pri podpise, ratifikácii, prijatí, schválení alebo prístupe vylúčiť, aby sa článok 1 uplatnil na osoby, ktoré nie sú štátnymi občanmi zmluvného štátu, ale majú svoj obvyklý pobyt na území iného zmluvného štátu než štátu, ktorý uplatnil výhradu, alebo mali v minulosti svoj obvyklý pobyt na území štátu, ktorý uplatnil výhradu, ak nie je zaručená vzájomnosť pri zaobchádzaní s takýmto osobami medzi štátom, ktorý uplatnil výhradu, a štátom, ktorého občanom je žiadateľ o právnu pomoc.   
	Každý zmluvná štát môže pri podpise, ratifikácii, prijatí, schválení alebo prístupe vylúčiť:
a) použitie angličtiny, francúzštiny, alebo oboch jazykov podľa článku 7 odsek 2,
b) uplatnenie článku 13 ods. 2,
c) uplatnenie II. kapitoly ,
d) uplatnenie článku 20.
Ak štát urobil výhradu:
e) podľa odseku 2 písmeno a/ tohto článku a vylúčil použitie angličtiny aj francúzštiny,  každý iný, výhradou dotknutý štát môže uplatniť rovnaké pravidlo voči štátu, ktorý výhradu uplatnil,
f) podľa odseku 2 písmeno b/ tohto článku,  každý iný štát môže odmietnuť uplatniť článok 13 odsek 2 na osoby, ktoré sú občanmi štátu, ktorý uplatnil výhradu, alebo ktorí majú na jeho území svoj obvyklý pobyt,
g) podľa odseku 2 písmeno c/ tohto článku,  každý iný štát môže odmietnuť uplatniť II. kapitolu na osoby, ktoré sú občanmi štátu, ktorý uplatnil výhradu, alebo ktorí majú na jeho území svoj obvyklý pobyt.
Iné výhrady nie sú prípustné.
Každý  zmluvný štát môže  kedykoľvek odvolať  výhradu, ktorú uplatnil. Takéto  odvolanie   sa  oznámi Ministerstvu   zahraničných  vecí Holandského kráľovstva. Výhrada  stráca platnosť prvým dňom tretieho  kalendárneho mesiaca od oznámenia.

Článok 29
	Každý zmluvný štát  môže pri podpise, ratifikácii, prijatí, schválení alebo prístupe, alebo kedykoľvek neskôr, oznámiť Ministerstvu zahraničných vecí Holandského kráľovstva určenie orgánov podľa článku 3,4 a 16.
	Rovnakým spôsobom informuje ministerstvo o:
a) vyhláseniach podľa článkov 5,9,16,24,25,26 a 33,
b) odvolaní alebo zmenách určených orgánov alebo vyhlásení uvedených vyššie,
c) odvolaní ktorejkoľvek výhrady.

Článok 30
	Vzory tlačív pripojené k dohovoru možno zmeniť rozhodnutím Zvláštnej komisie zvolanej generálnym tajomníkom Haagskej konferencie, na ktorej zasadnutie sa pozvú všetky zmluvné strany a všetky členské štáty. Návrh na zmenu tlačív sa pripojí k programu zasadnutia.
	Zmeny prijaté väčšinou zmluvných štátov prítomných a hlasujúcich v Zvláštnej komisii nadobudnú platnosť pre všetky zmluvné štáty prvým dňom siedmeho kalendárneho mesiaca od dňa , kedy ich generálny tajomník  doručil všetkým zmluvným štátom.
	V období podľa odseku 2 môže každý zmluvný štát písomným oznámením zaslaným Ministerstvu zahraničných vecí Holandského kráľovstva uplatniť výhradu voči zmene. Zmluvná strana, ktorá uplatnila výhradu, až do doby, kým výhradu neodvolá, sa nepovažuje za zmluvný štát dohovoru, pokiaľ ide o túto zmenu. 

VI. kapitola– záverečné ustanovenia

Článok 31
	Dohovor  je  otvorený  na  podpis  štátom, ktoré boli členmi  Haagskej  konferencie   medzinárodného  práva  súkromného v čase jej štrnásteho zasadnutia a nečlenským štátom, ktoré boli prizvané na jeho prípravu.
	Dohovor  podlieha  ratifikácii,  prijatiu  alebo  schváleniu a ratifikačné listiny alebo listiny  o prijatí, alebo schválení sa uložia na Ministerstve zahraničných vecí Holandského kráľovstva.

Článok 32
	Každý iný štát môže k dohovoru pristúpiť.
	Listina o  prístupe bude uložená na Ministerstve zahraničných vecí Holandského kráľovstva.
	Prístup   nadobudne platnosť iba   vo  vzťahu  medzi pristupujúcim  štátom  a  zmluvnými  štátmi,  ktoré neuplatnia námietku proti jeho prístupu počas dvanástich mesiacov od doručenia oznámenia podľa článku 36 odsek 2 .  Takúto námietku môže uplatniť  členský štát, ktorý  dohovor ratifikuje, príjme  alebo schváli následne po  prístupe.  Takéto námietka sa oznámi Ministerstvu zahraničných vecí Holandského kráľovstva.

Článok 33
	Každý štát môže pri podpise, ratifikácii, prijatí, schválení alebo  prístupe vyhlásiť,  že  dohovor  sa  uplatní na všetky územia, za  ktorých medzinárodné vzťahy  je zodpovedný, alebo  na jedno takéto územie,  alebo  na niekoľko z nich. Takéto vyhlásenie nadobudne platnosť súčasne s nadobudnutím platnosti dohovoru pre tento štát.
 Toto vyhlásenie,   ako aj akékoľvek neskoršie  rozšírenie sa  oznámi Ministerstvu  zahraničných vecí Holandského kráľovstva.

Článok 34
	Dohovor nadobudne platnosť prvým dňom tretieho kalendárneho mesiaca   od uloženia   tretej   ratifikačnej  listiny,  listiny o prijatí, schválení alebo prístupe podľa článkov 31 a 32.
	Potom dohovor nadobudne platnosť
(1) pre každý  štát,  ktorý  ho ratifikuje,  prijme, schváli alebo k  nemu pristúpi neskôr,  prvým dňom tretieho kalendárneho mesiaca od uloženia jeho  ratifikačnej listiny, listiny o prijatí, schválení alebo prístupe,
(2) pre každé územie alebo  územný celok , na ktoré bol dohovor  rozšírený podľa článku 26 alebo 33,  prvým dňom tretieho kalendárneho mesiaca od oznámenia podľa týchto článkov.

Článok 35
	Dohovor zostane  v platnosti päť rokov  odo dňa nadobudnutia platnosti podľa článku 34 odsek 1 aj pre štáty, ktoré ho ratifikovali, prijali alebo  schválili, alebo k nemu pristúpili neskôr.
	Ak nebude dohovor vypovedaný, predĺži sa jeho platnosť automaticky každých päť rokov.
	Výpoveď sa oznámi Ministerstvu zahraničných vecí Holandského kráľovstva  najneskôr  šesť  mesiacov  pred  uplynutím päťročného obdobia.  Môže  sa obmedziť na  určité  územia  alebo  územné celky, na ktoré sa dohovor uplatňuje.
	Výpoveď bude mať platnosť iba vo  vzťahu k štátu, ktorý ju uplatnil. Dohovor zostane v platnosti pre ostatné zmluvné štáty.

Článok 36
	Ministerstvo zahraničných vecí Holandského kráľovstva oznámi členským štátom konferencie a štátom, ktoré k dohovoru pristúpili podľa článku 32,
(1)  podpisy a ratifikácie, prijatia a schválenia podľa článku 31,
(2) prístupy a námietky proti prístupom podľa článku 32,
(3) dátum nadobudnutia platnosti dohovoru podľa článku 34,
(4) vyhlásenia podľa článkov 26 a 33,
(5) výhrady a ich odvolania podľa článkov 28 a 30,
(6) informácie zaslané podľa článku 29,
(7) výpovede podľa článku 35.

	Na   dôkaz  tohto podpísaní,   súc na to riadne  splnomocnení, podpísali tento dohovor.
	Dané  v Haagu  25. októbra  1980 v  anglickom a  vo francúzskom jazyku, pričom obe znenia majú rovnakú platnosť, v jednom vyhotovení, ktoré sa uloží v archíve vlády Holandského  kráľovstva a ktorého overený odpis sa odovzdá diplomatickou cestou každému členskému štátu Haagskej konferencie medzinárodného práva súkromného v čase jej štrnásteho zasadnutia a každému inému štátu, ktorý sa zúčastnil na príprave tohto dohovoru na tomto zasadnutí.

Príloha k dohovoru

Tlačivo na zaslanie žiadosti
o prÁVNU pomoc

Dohovor o uľahčení prístupu k justičným orgánom v cudzine
podpísaný v Haagu 25. októbra 1980

Adresa prijímajúceho ústredného orgánu

Označenie a adresa
odosielajúceho orgánu

Dolu podpísaný odosielajúci orgán má česť zaslať prijímajúcemu ústrednému orgánu pripojenú žiadosť o právnu pomoc s prílohami (vyhlásenie o majetkových pomeroch žiadateľa) , na účely Kapitoly I vyššie uvedeného dohovoru.

Prípadné poznámky týkajúce sa žiadosti a vyhlásenia:

Prípadné iné poznámky:

V ...........................dňa.........................
                                                                                Podpis a / alebo razítko

Tlačivo pripojené  k dohovoru

žiadosŤ o PRÁVNU pomoc

Dohovor o uľahčení prístupu k justičným orgánom v cudzine
podpísaný v Haagu 25. októbra 1980

1.	Meno a adresa žiadateľa o právnu pomoc

2.	Súd alebo tribunál, na ktorom začalo alebo začne konanie (ak je známy)

3.	 a/  predmet konania; prípadne hodnota sporu

 b/  prípadne zoznam príloh relevantných pre začaté alebo zamýšľané konanie*

 c/   meno a adresa odporcu*

4.	Dátum alebo procesná  lehota, ktoré majú v konaní právne dôsledky pre žiadateľa a  kvôli ktorým je potrebné o žiadosti urýchlene konať *

5.	Iné dôležité informácie*

6.	 V ........................., dňa........................

7.	Podpis žiadateľa

* Nehodiace sa prečiarknite.

Príloha žiadosti o právnu pomoc

Vyhlásenie o majetkových pomeroch žiadateľa

I.	Osobné pomery

8.	priezvisko (prípadné rodné priezvisko)

9.	krstné meno (mená)

10.	 dátum a miesto narodenia

11.	štátna príslušnosť

12.	a/ obvyklý pobyt (odkedy)

b/ predchádzajúci obvyklý pobyt (odkedy dokedy)

13.	osobný stav (slobodný, ženatý/vydatá, ovdovený, rozvedený, odlúčený)

14.	priezvisko a krstné meno (mená)  manžela/manželky

15.	priezviská, krstné mená a dáta narodenia detí závislých na žiadateľovi

16.	iné osoby závislé na žiadateľovi

17.	doplňujúce informácie  o rodinných pomeroch

II.	Finančné pomery

18.	zamestnanie

19.	názov a adresa zamestnávateľa alebo miesto výkonu  práce

20.  príjem	žiadateľa	manžela/manželky	osôb závislých na žiadateľovi

      a/ plat
          (vrátane naturálnych
           požitkov)

.......................................	

........................................	

......................................	
      b/ starobné dôchodky,
          invalidné dôchodky,
          výživné, prídavky,
          úroky 

.......................................	

........................................	

........................................	
      c/ nezamestnanecké         príspevky

......................................	
........................................	
......................................	
      d/ príjem z neplatených  zamestnaní 

.....................................	

.......................................	

.......................................	
      e/ príjem zo záruk a pohyblivého kapitálu

.....................................	
.......................................	
.......................................	
     f/ príjmy z nehnuteľností

....................................	
.......................................	
.......................................	
     g/ iné zdroje príjmov

	....................................	.......................................	.......................................	

21.  nehnuteľnosti 	žiadateľa	manžela/manželky	osôb závislých na žiadateľovi
	
(uveďte hodnoty a bremená)	
.......................................	
........................................	
......................................	

22.  iný majetok 	žiadateľa	manžela/manželky	osôb závislých na žiadateľovi
	
(záruky, podiely na ziskoch, pohľadávky, účty v peňažných ústavoch, obchodný kapitál, atď.)	

.......................................	

........................................	

......................................	

23.  dlhy a iné finančné záväzky 	žiadateľa	manžela/manželky	osôb závislých na žiadateľovi
	
    a/ pôžičky (uveďte druh, zostatok a výšku ročných/mesačných splátok)	

.......................................	

........................................	

......................................	
    b/ vyživovacie povinnosti (uveďte mesačné platby)	

.......................................	

.........................................	

.......................................	
    c/ nájomné (vrátane nákladov na kúrenie, elektrinu, plyn a vodu)	

.......................................	

........................................	

.......................................	
     d/ iné periodické záväzky	

.......................................	

........................................	

......................................	

24. daň z príjmu a príspevky na sociálne poistenie za minulý rok

25. poznámky žiadateľa

26. zoznam prípadných príloh

27.	Ja, dolu podpísaný, vedomý si trestnoprávnych dôsledkov za  uvedenie nepravdivých údajov , na svoju česť vyhlasujem, že vyššie uvedené údaje sú úplné a pravdivé.

28. V .................................(miesto)                                      29.  dňa....................................(dátum)

30.	....................................... (podpis
  žiadateľa)